**Markku Tapani Nenonen** (s. 6. joulukuuta 1960 Helsinki) on suomalainen tanssija, koreografi, näyttelijä ja teatteriohjaaja. Hänet tunnetaan erityisesti musiikkiteatterin freelance-ammattilaisena.

Uransa alussa Nenosella oli kiinnitys tanssijana Helsingin Kaupunginteatterissa pari vuotta, kunnes hänet hyväksyttiin Carolyn Carlsonin tanssiryhmään Pariisiin, jossa Nenonen asui kolme vuotta. Tanssijana Nenonen on ollut mukana muun muassa teoksissa *Peter Pan* (HKT 1984), *Kalevala* (HKT 1985) ja *Cats* (HKT 1986) sekä *Dark* ja *Steppe* (Carolyn Carlson, 1980-luvun loppu)..

Kesällä 2007 Nenonen esitti toista pääosaa (Albin/Zaza) Heinolan kesäteatterin suomenkielisenä kantaesityksenä toteuttamassa musikaalifarssissa *Lainahöyhenissä* (*La Cage aux folles*). Seuraavana kesänä hän esiintyi Heinolassa musikaalissa *Housut pois* (*The Full Monty*) Malcolmin roolissa. Molemmat tuotannot ohjasi Tiina Brännare. Vuonna 2007 Nenonen teki myös koreografian Mel Brooksin musiikkikomediaan *The Producers*, jonka ohjasi Helsingin Kaupunginteatteriin Neil Hardwick.

Vuonna 2012 Nenonen suomensi, ohjasi, lavasti ja puvusti Tampereen Työväen Teatterin Kellariteatteriin puhenäytelmän *Rakkauden vaatekaappi* (*Love, Loss And What I Wore*) ja teki samana syksynä samaan teatteriin ensimmäisen operettiohjauksensa *Kreivitär Mariza*. Aiemmin hän on tehnyt koreografiat TTT:n *Amadeukseen*, *Tuhkimoon* ja lastennäytelmään *Heinähattu ja Vilttitossu*.

Vuonna 2014 Markku Nenonen ohjasi Helsingin Kaupunginteatteriin musikaalin *Miten menestyä vaivatta liike-elämässä*. Syksyllä 2015 sai kantaesityksenä hänen ohjauksensa Elton Johnin ja Lee Hallin menestysmusikaalista *Billy Elliot*.

Nenosen muita ohjauksia ovat olleet *Rocky Horror Show* (myös koreografia, Åbo Svenska Teater 2002), *Tell Me On A Sunday* (ÅST 2007), *Cabaret* (Joensuun Kaupunginteatteri 2010), *I Love You, You’re Perfect, Now Change* (ÅST 2004), *Urinetown* (myös koreografia, ÅST 2006) ja *Next To Normal* (myös koreografia ja pukusuunnittelu, HKT 2010).

Koreografina Nenonen on työskennellyt muun muassa produktioissa *Rose* (HKT 1992), *Mambo Kings* (HKT 1995), *Flyin’ Jay* (Turun kaupunginteatteri 1995), *Crazy For You* (Kuopion kaupunginteatteri 2001), *Sadan vuoden yksinäisyys* (Turun kaupunginteatteri 2002) ja *Evita* (HKT 2006) sekä monissa Komediateatteri Arenan esityksissä, joita hän on myös ohjannut.

Näyttelijänä hänet on nähty teoksissa *Chicago* (HKT 1983), *Sweet Charity* (Nickie, Turun kt 1999), *Cabaret* (seremoniamestari, HKT 2000), *Aladdin* (Jafar, Aleksanterin teatteri 2012) sekä Paulin roolissa tv-sarjassa *Kuumia aaltoja* (MTV3 2003). Lisäksi hän on tehnyt omia koreografioita mm. *Romantikuu, Pastellaria* ja *Tango* sekä esiintynyt Superdames-ryhmässä drag-roolissa nimeltä Raffaella Della Rosa.

Lähteet
-------

1. ↑  Seppälä, Riitta – Tainio, Ilona: *Suomen teatterit ja teatterintekijät 1993: Yhteisö- ja henkilöhakemisto*, s. 308. Helsinki: Tammi, 1993. ISBN 951-31-0236-X.
2. 1 2 3 4  Saastamoinen, Salli: Tekeminen luo energiaa, Rakkaus ja visuaalisuus yhdistävät Markku Nenosen kahta hyvin erilaista työtä Tampereella tänä syksynä, Pirkanmaan Sanomat 12.9.2012, viitattu 12.4.2015.
3. ↑  Dark (DVD) (Arkistoitu – Internet Archive), Centre de Développement Chorégraphique, Toulouse, viitattu 11.4.2015.
4. 1 2  Aladdin-musikaali (Arkistoitu – Internet Archive), Polar Illusions, päiväämätön, viitattu 11.4.2015.
5. ↑  Nenonen, Markku, Tanka, Tanssin tiedotuskeskus, viitattu 12.4.2015.
6. ↑  Esitysluettelo, Helsingin Kaupunginteatteri, viitattu 11.4.2015.
7. ↑  Housut pois[vanhentunut linkki], Heinolan kaupunki, viitattu 12.4.2015. (englanniksi)
8. ↑  The Producers, Helsingin Kaupunginteatteri 2007, viitattu 11.4.2015.
9. ↑  Meri, Lauri: Anarkia hallitsee vanhaa musiikkikomediaa. Uudelleen esitettävä Miten menestyä vaivatta liike-elämässä on politiikan peilinä paikoitellen jopa hykerryttävän julkea. Helsingin Sanomat 29.8.2014. Viitattu 12.4.2015.
10. ↑  Billy Elliot -musikaali, Helsingin kaupunginteatteri, viitattu 11.4.2015.
11. ↑  Billy Elliot -musikaalin maailmanvalloitus jatkuu Helsingissä syksyllä, Yle Uutiset 7.11.2014, viitattu 11.4.2015.
12. ↑  Paavolainen, Kaisa: Billy Elliotin joukkovoima hurmaa. Helsingin kaupunginteatterin musikaaliuutuudessa on sekä valloittavia huippuhetkiä että puuduttavia suvantoja.  *Helsingin Sanomat*, 29.8.2015. Artikkelin verkkoversio (Viitattu = 29.8.2015).
13. 1 2  Nenonen, Markku, Ilona-esitystietokanta, Teatterin tiedotuskeskus, viitattu 11.4.2015.
14. ↑  Cabaret-musikaali valtaa suuren näyttämön (Arkistoitu – Internet Archive), Joensuun kaupunginteatteri 2010, viitattu 11.4.2015.